Predkladacia správa

	Vláda SR svojím uznesením číslo 537/2000 odvolala Jána   O d z g a n a   z funkcie predsedu Správy štátnych hmotných rezerv (ďalej „Správa rezerv“) dňom 12.07.2000 a poverila Stanislava   R a j e c a   riadením Správy rezerv s účinnosťou od 13.07.2000.

	V zmysle § 22 ods. 9 zákona číslo 575/2001 Z.z. o organizácii činnosti vlády a organizácii ústrednej štátnej správy v znení neskorších predpisov, predsedu Správy rezerv vymenúva a odvoláva vláda, za výkon svojej funkcie je predseda zodpovedný vláde.

	Uznesením vlády SR č. 537 z 26. júna 2003 boli schválené kritériá pre výberové konanie na funkciu predsedu Správy rezerv a bolo uložené podpredsedovi vlády a ministrovi hospodárstva vyhlásiť a realizovať uvedené výberové konanie. Vyhlásenie výberového konania bolo zverejnené v denníkoch dňa 14. a 15. 08. 2003. Prihlásených bolo 6 uchádzačov, k finálnemu ukončeniu výberového konania nedošlo, pretože v schválených kritériách absentovala špeciálna požiadavka na výkon funkcie predsedu Správy rezerv a to oprávnenie na oboznamovanie sa s utajovanými skutočnosťami – previerka podľa zákona č. 241/2001 Z.z. o ochrane utajovaných skutočností v znení neskorších predpisov, u úspešného uchádzača.  Zároveň sa rozširuje kritérium požadovaného vzdelania o právnický smer.

	Správa rezerv, podľa zákona č. 575/2001 Z.z. v znení neskorších predpisov, je začlenená medzi ostatné ústredné orgány štátnej správy, s vecnou pôsobnosťou pre štátne hmotné rezervy a pre koordináciu a metodické usmerňovanie opatrení na riešenie stavu ropnej núdze (v zmysle zákonov číslo 169/2001 Z.z. a 170/2001 Z.z.). Vzhľadom na charakter činnosti Správy rezerv je požiadavka na previerku podľa zákona č. 241/2001 Z.z. v znení neskorších predpisov, nutná, pre stupeň utajenia Prísne tajné. 

	Na základe uvedeného, predkladá sa nový doplnený návrh kritérií s tým, že vyhlásenie a realizácia výberového konania na funkciu predsedu Správy rezerv sa uskutoční následne po jeho schválení.

	Materiál nebolo potrebné predkladať na medzirezortné pripomienkové konanie, nakoľko nevyplývajú z neho žiadne úlohy pre ďalšie ústredné orgány štátnej správy.

Predkladaný materiál nemá finančný, ekonomický a environmentálny vplyv a ani dopad  na  zamestnanosť.